હરમીતના ટેેબલ ટેનિસ માટેના પ્રેમનું ઉદાહરણ આપતાં તેની માતા અર્ચના કહે છે કે તેઓ એક વાર દાર્જિલિંગ ફરવા ગયા હતા. ત્યાં તેમના ધ્યાનમાં આવ્યું કે દાર્જિંલિંગમાં ટેબલ ટેનિસનું કોચિંગ સેન્ટર છે. બસ, હરમીત તો ત્યાં ટેબલ ટેનિસ રમવા માટે જામી પડ્યો અને અન્ય સ્થળોએ ફરવાના બદલે તેમણે દસ દિવસ દાર્જિલિંગમાં જ પસાર કર્યા. આ પ્રસંગ યાદ કરતાં અર્ચનાબહેન કહે છે, ‘હરમીતની દાર્જિલિંગની રમત જોઈને જ તેનું નેશનલ ટીમમાં સિલેક્શન થયું હતું એટલે એવું લાગ્યું કે દાર્જિલિંગનો પ્રવાસ ફળ્યો.સ્વાભાવિક રીતે હરમીત ગુજરાતનો ફૂટડો યુવાન ખેલાડી છેે ત્યારે એવો વિચાર આવે કે તેને પણ અન્ય યુવાનોની જેમ કોઈ મનગમતા પાત્ર સાથે રોમાન્સ કરવાનું મન થતું હશે કે નહીં. શરમાળ પ્રકૃતિના હરમીત માટે આ જવાબ આપવો સરળ છે. શાહરુખ ખાન અને આલિયા ભટ્ટના પ્રશંસક એવા હરમીતનું સ્વપ્ન છે વર્ષ ૨૦૨૦માં ટોકિયોમાં આયોજન પામનારી ઑલિમ્પિક સ્પર્ધામાં ભારતની ટીમમાં સ્થાન મેળવવું અને ચંદ્રક જીતવો તેમજ દેશ માટે ચંદ્રક જીતીને અર્જુન ઍવૉર્ડ મેળવવો અને તેથી જ તે કહે છે કે તેની પાસે રોમાન્સ કરવાનો સમય નથી કે તેને એવા કોઈ સ્વપ્ન પણ નથી આવતા. તે માત્ર ટેબલ ટેનિસના ક્ષેત્રમાં સારામાં સારું પરફોર્મ કરીને દેશ અને ગુજરાતને ગૌરવ અપાવવા ઇચ્છે છે. આપણે આશા રાખીએ કે ગુજરાતનો આ હોનહાર ખેલાડી તેનું લક્ષ્ય પાર પાડવામાં સફળતા મેળવે અને દેશ-દુનિયામાં પોતાના માતા-પિતાની સાથે ગુજરાતનું નામ પણ રોશન કરે.